એક દોસ્તને કુંભમેળામાં જવું હતું. કુંભમેળામાં સહુકુટુંબ જવું એટલે ઘરને દશ-પંદર દિવસ માટે તાળું મારવું એવી વાત હતી. બીજી બધી ગોઠવણ કરી લીધી, પણ પ્યારા ડ્યુકનું શું? મિત્ર મૂંઝાયા. કોઈ ઓળખીતા-પાળખીતા થોડા દિવસ પોતાના ડ્યુકને દત્તક લે તેની તજવીજ કરી ચૂક્યા, પણ આખરે એમનું મન માન્યું નહિ અને ડ્યુકને ખાતર એમણે કુંભયાત્રા જ બંધ રાખી! રાત્રે મોડે સુધી મિત્રો સાથે ગપાટા મારનારા કે નાટક-સિનેમા જોવા ચાલ્યા જનારા ઘણા પુરુષોને પત્નીનો ઠપકો કે મેણું વહેલા પાછા ફરવાની ફરજ પાડતા નથી. છતાં કંઈ બોલ્યા વિના એક મૂંગું પ્રાણી તેને વહેલો વહેલો ઘેર બોલાવી લે તેવું બને છે ખરૂં.